Illum il-ġurnata s-safar sar bil-wisq aktar popolari milli kien sa ftit għexieren ta' snin ilu. Is-sistema ta' kif taqta' biljett tal-ajru, issib lukanda fejn toqgħod, tikri karozza biex ikollok biex tiġri u tmur fejn trid illum saret waħda faċli grazzi għat-teknoloġija li għandna f'idejna. Madanakollu xorta baqa' lok għal turiżmu organizzat fi gruppi, dawk li jissejħu . Dawn il-gruppi huma komdi għal min ikun irid isiefer bla ma joqgħod iħabbel rasu għal xejn għaliex il-programm tagħhom ikun lest mill-agenziji li jorganizzaw il-ġiti. Popolari ħafna huma dawk il-ġiti marbutin ma' xi post fejn hemm devozzjoni lejn xi qaddis jew qaddisa. Dan jista' jitqies bħala turiżmu reliġjuż. Fejn immorru aħna l-Maltin? Żgur li wieħed mill-aktar postijiet popolari magħna l-Maltin fejn jidħol it-turiżmu reliġjuż huwa Lourdes fi Franza. Eluf ta' pellegrini minn Malta jżuru dan il-post ta' kull sena. Għaċ-ċokon ta' artna, il-persentaġġ ta' Maltin f'Loures ta' kull sena huwa għoli ħafna. Ġieli nisimgħu kritika dwar dan il-post u nisimgħu min jgħid li hemm wisq negozju, wisq ħwienet, wisq xi jtellef mill-qdusija tal-lokal. Tabilħaqq li r-raħal huwa mimli ħwienet, lukandi u dak kollu li jistenna li jsib vjaġġatur waqt il-vjaġġ, biss il-qofol ta' Lourdes huwa l-parti fejn hemm is-santwarju, fejn hemm l-għar li fih Bernardina Soubirous rat lill-Madonna. Mix-xatba tas-santwarju 'l ġewwa hemm dinja differenti għal kollox minn dik li hemm barra. Għalhekk niżbaljaw meta ngħidu li Lourdes huwa negozju biss; f'Lourdes issib is-sagru u ssib ukoll dak li jista' jkollok bżonn kif ukoll issib dak li jħajrek tixtri. U la qed insemmu x-xiri, ħaġa li aħna l-Maltin ma ngħaddux mingħajrha meta nsiefru, tajjeb ngħidu li l-ilma ta' Lourdes ma jinxtarax. Min irid jista' jixtri l-flixkun u jimlih bl-ilma li huwa b'xejn. Post Marjan ieħor Fatima wkoll huwa post ta' turiżmu reliġjuż li bosta Maltin ġieli żaruh jew għandhom ix-xewqa li jżuruh. Billi dan il-post jinsab fil-Portugall il-vjaġġ huwa itwal minn dak lejn Lourdes u għandu mnejn għalhekk il-pellegrini Maltin fih huma inqas. Illum Fatima wkoll hija mimlija bi ħwienet ta' , ristoranti u lukandi. Sa ftit snin ilu ma kinitx hekk, illum differenti. Madanakollu xorta ma tlaħħaqx ma' Lourdes fejn jidħol negozju. Dan il-post huwa wieħed trankwill ħafna, post fejn issib ħin tirrilassa fiżikament, mentalment u spiritwalment. Post li għadu qed jikber u jiżviluppa. Forsi l-qagħda geografika tiegħu tillimitah milli xi darba jilqa' fih il-miljuni ta' pellegrini li jżuru Lourdes. Fil-Bożnija Minkejja li l-Knisja għadha ma approvatx id-dehriet Marjani ta' Medjugorje, xorta waħda dan ir-raħal fil-Bożnija-Ħersegovina jiġbed lejh bosta Nsara fosthom għadd mhux ħażin ta' Maltin. Dan ir-raħal darba kien mitluf u minsi. Ħadd għajr il-poplu tar-raħal jew tal-irħula qrib tiegħuma kienu jafu bih. Raħal ċkejken ħafna, nieqes minn kull neċessità. Illum fih inbnew lukandi, infetħu ħwienet ta' kull xorta u fi ftit kliem nistgħu ngħidu li żviluppa, forsi anke b'rata xi ftit mgħaġġla żżejjed. It-turiżmu reliġjuż hawnhekk idawwar ir-rota ekonomika mhux biss tar-raħal iżda ta' xi rħula qrib li fihom xi attrazzjoni partikolari. Minkejja li l-post għadu ma huwiex fuq il-livell ta' Lourdes jew Fatima, xorta huwa post fejn jinġabru eluf kbar ta' pellegrini minn madwar id-dinja kollha. Kull sena lejn il-bidu ta' Awwissu jsir il-festival taż-żgħażagħ, esperjenza tal-blieh, biex nużaw kelma li jifhmu sewwa ż-żgħażagħ. Wieħed mill-iżvantaġġi ta' dan il-post huwa l-munita. Hawn ma jużawx l-ewro imma għandhom il-munita tagħhom, madanakollu bl-ewro tinqeda wkoll. Ruma minn dejjem kienet destinazzjoni preferita mal-pellegrini mid-dinja kollha u għalhekk miljuni jżuruha ta' kull sena. Dak li jkun jista' jgħaqqad vjaġġ f'Ruma ma' xi postijiet oħra relattivament qrib biex ikompli jsebbaħ iż-żjara tiegħu f'dan il-post meraviljuż. Għalkemm mhux wisq qrib, wieħed jista' jżur Padova, il-post ta' Sant Antnin. Hemm madwar 500 kilometru bejn iż-żewġt ibliet u jekk wieħed jiddeċiedi li jsuqha aħajr jaħseb biex jgħaddi lejl fil-belt. Eqreb lejn Ruma, fl-Umbria, insibu Assisi, r-raħal ta' San Franġisk u Santa Kjara kif ukoll Cassia ir-raħal ta' Santa Rita. Dawn huma postijiet li wieħed faċli jasal għalihom bil-ferrovija; Assisi aktar minn Cassia. Lanciano fejn seħħ il-miraklu Ewkaristiku wkoll huwa aċċessibbli minn Ruma. Loreto tista' tkun żjara ta' ġurnata meta wieħed ikun fil-kapitali Taljana. Irrid insemmi Pompei f'Napli. Hawn ukoll wieħed minn Ruma jista' jasal fih faċilment billi jinżel bil-ferrovija sa Napli u minn hemm jaqbad ferrovija oħra. Ma nistax nagħlaq bla ma nsemmi qaddis ieħor Taljan li sar jiġbed lejh bosta pellegrini: Padre Piju. Dan twieled Pietralcina u għex f'San Giovanni Rotondo. Ma humiex żewġ postijiet wisq qrib u l-aħjar wieħed jippjana jumejn għalihom għax f'jum wieħed diffiċli jintlaħqu t-tnejn li huma. Illum dorna dawara ma' xi postijiet li fihom isiru pellegrinaġġi, postijiet popolari magħna l-Maltin, postijiet li ta' min wieħed iżurhom. Dan l-artiklu deher f'In-Nazzjon - 28 ta' Lulju 2018
Turiżmu reliġjuż